Vastseliina küla asub Piusa jõe kõrgemal veerul. Selle koha vaatamisväärsusteks on eelkõige linnusevaremed. Teadaolevatel andmetel alustati linnuse ehitamist 25. märtsil 1342.a. Kuid on ka teine arvamus, et 1273.aastal ehitas Tartu piiskop Friedrich von Haseldorp Vastseliina kantsi, mille 1342.aastal kindlustas ordumeister Eberhard von Monheim. Kuna ehitama hakati Maarja kuulutamise päeval, siis pühitseti kindlus esialgu Neitsi Maarja nimega.  Vastseliina linnus ehitati tornlinnusena. XV sajandil linnust laiendati. Endise tornlinnuse ümber ehitati piklik nelinurga kujuline laagerkastell ja kindlus ümbritseti väljastpoolt kaitseõuega. Linnuse all asus võlvitud kelder ja selle peal linnusekabel, kus peeti kiriklikke kombetalitusi. Kuna linnus asus soodsas paigas - läänest piiras teda Piusa jõgi, põhjast ja idast Meeksi oja, lõunast kraav ja ta asus veel vana Riia-Pihkva kaubatee ääres, siis toimus linnuse pärast pidev võitlus. Põhjasõjas linnus  purustati. Peale selle, et linnus asus kaubatee ääres, etendas ta tähtsat osa ka kui palverännakute sihtpunkt. Nimelt asunud kindluses püha rist, mida käidi kummardamas (lähemalt loe lk.6 ). Vastseliina linnus oli võimas oma välisarhitektuuri dekoratiivsuse poolest, ainulaadne ehitis kogu Eesti ja Läti alal. Vastseliina linnuse vastas üle Piusa jõe asub Vastseliina park, mille rajas 1830.a. mõisa omanik Gotthard von Liphart. Seda täiendas mõisa viimane omanik Reinhold von Liphart. 1920. aastal pargi kõrval asunud  mõis riigistati. Mõisa hooned hävisid tulekahjus 1926.aastal. Praeguses Vastseliina külas (Vastseliina asundus, Vahtseliina) asus Masina Traktorijaam (MTJ). Asutati 10.mail 1949.aastal, kuid praktiline töö algas 1950.aastal. MTJ ülesandeks oli kolhooside maade harimine, külvamine, koristamine ja keemilise tõrje teostamine. MTJ likvideeriti 1958.aastal 1960.aastal moodustati kolhoosidest sovhoose. Endisest masinatraktorijaama keskusest sai "Võit" sovhoosi keskus. 1993.aastal aprillis muutus "Võit" sovhoos  ajalooks. Mõne aasta möödudes avati külas kaks erapoodi, tööle hakkas saekaater. 1997.a. lõpuni kuulus Vastseliina küla Meremäe valla alla. Alates 1.jaan.1998 kuulub Vastseliina valla koosseisu.